Jövõ nyárra dõl el, kitermelhetõ-e a földgáz Mindszenten
Várhatóan novemberig tart a kutatófúrás Mindszent határában, az eredményeket pedig jövõ év közepéig értékelik ki – tudtuk meg a Mol és az Exxonmobil közös vállalkozásáról. A két cég földgázt keres a makói árokhoz tartozó területen.
Mindszent határában, a Miási út mellett augusztus közepén fúrótorony építésébe kezdett a Mol Nyrt. és az ExxonMobil Hungary Exploration and Production Kft. – számoltunk be egy hónappal ezelõtt lapunkban. Az amerikai világcég, az ExxonMobil Corporation és leányvállalatai nagy tapasztalatokkal bírnak a nem hagyományos szénhidrogének vizsgálatában, kitermelésében (Sziklás-hegység, Texas), bizonyították, módszereikkel a hatékonyság – a költségek csökkentése mellett – növelhetõ.
A fúrótorony építésének munkálataival augusztus végére elkészültek, és megkezdhették a kutatófúrást, amelynek célja a földgázkincs – ez a rész is az úgynevezett makói árokhoz tartozik, pontosabban a 106. és 107. blokkja – feltárása, kitermelhetõségének megállapítása. Pillanatnyilag is a kutatófurás zajlik, és a jelenlegi fázisban ennél nem tudnak többet – közölte Bacsur György, a Mol Nyrt. kommunikációs munkatársa. Több hónapos munka után derül ki a 4300 méteres mélységben található gázmezõ valódi nagysága, fekvése, hogy alkalmas-e ipari értékû, gazdaságos, tehát kereskedelmi célú kitermelésre.
A város vezetõit és az érdeklõdõ lakosságot is tájékoztatták a szakemberek. Elmondták, hogy a kutatófúrás tervezett idõszaka 71 nap, és várhatóan novemberig tart – tudtuk meg Hevesi Tamás jegyzõtõl. A 120×130 méteres részrõl kitermelt termõföldet megõrizték, így szükség esetén visszaállíthatják az eredeti állapotokat. A kutatófúrás eredményeit – szintén a tájékoztatón hangzott el – várhatóan 2009 közepére értékelik ki; amennyiben ez pozitív lesz, bányatelekké nyilvánítják a területet. Majd pedig meghatározzák a kitermelésnél alkalmazandó technológiát és a bekerülési költséget. Az viszont már most jó hír, hogy a fúrást végzõ nagykanizsai fúrócég bejelentkezett iparûzési adó fizetésére Mindszenten – mondta a jegyzõ.
Mindszent